ອາຊ່ຽນຮຽກຮ້ອງໃຫ້ຍົກເລີກ ການລົງໂທດຕໍ່ມຽນມາ
ບັນດາ ລມຕ ຕ່າງປະເທດອາຊ່ຽນ ຮຽກຮ້ອງໃຫ້ສະຫະລັດ ສະຫະພາບຢຸໂຣບ ຄານາດາ ແລະ ອອສເຕຣເລຍ ທົບທວນຄືນເບິ່ງ ການລົງໂທດຕ່າງໆ ຕໍ່ມຽນມານັ້ນ.
ບັນດາລັດຖະມົນຕີຕ່າງປະເທດຈາກສະມາຄົມປະຊາຊາດ ແຫ່ງຂົງເຂດເອເຊຍຕາເວັນອອກ ສຽງໃຕ້ ຫລືສະມາຄົມອາຊ່ຽນ ກ່າວວ່າ ການລົງໂທດທາງເສດຖະກິດຕໍ່ມຽນມານັ້ນ ຄວນຈະ ຖືກຍົກເລີກໄດ້ແລ້ວ ໃນເມື່ອວ່າ ຝ່າຍທະຫານກໍໄດ້ຈັດການເລືອກຕັ້ງສະພາແຫ່ງຊາດຂຶ້ນ ແລະໄດ້ປ່ອຍຕົວທ່ານນາງ ອອງຊານ ຊູຈີ ໃຫ້ເປັນອິສະລະຈາກການກັກບໍລິເວນນັ້ນແລ້ວ ແຕ່ພວກກຸ່ມສົ່ງເສີມສິດທິກ່າວວ່າ ການຍົກເລີກການລົງໂທດໃນເວລານີ້ ອາດຈະໄວເກີນໄປ ບັນດາລັດຖະມົນຕີຕ່າງປະເທດຂອງສະມາຄົມອາຊ່ຽນ ທີ່ ປະຊຸມກັນຢູ່ປະເທດອິນໂດເນເຊຍເມື່ອໄວໆມານີ້ໄດ້ຮຽກ ຮ້ອງໃຫ້ສະຫະລັດ ສະຫະພາບຢຸໂຣບ ຄານາດາ ແລະ ອອສເຕຣເລຍ ທົບທວນຄືນເບິ່ງການລົງໂທດຕ່າງໆ ທີ່ ໄດ້ນໍາໃຊ້ຕໍ່ປະເທດມຽນມາ ເພື່ອກົດດັນໃຫ້ລັດຖະບານ ທະຫານມຽນມາ ທໍາປະຕິບັດການປະຕິຮູບດ້ານການ ເມືອງແລະເສດຖະກິດນັ້ນ ນອກນີ້ແລ້ວ ບັນດາລັດຖະມົນຕີຕ່າງປະເທດ ທີ່ນໍາໂດຍໄທ ແລະ ອິນໂດເນເຊຍ ໄດ້ພາກັນຮຽກຮ້ອງໃຫ້ລັດຖະບານທະ ຫານມຽນມາ ຈົ່ງດໍາເນີນການໄປຂ້າງໜ້າ ໃນຄວາມພະຍາ ຍາມ ເພື່ອສ້າງຄວາມປອງດອງກັບຜູ້ນໍາຝ່າຍປະຊາທິປະໄຕ ກໍຄືທ່ານນາງອອງຊານ ຊູຈີ ແລະກັບຝ່າຍຄ້ານຂອງມຽນມາ ນັ້ນ ການລົງໂທດຂອງສະຫະລັດຕໍ່ມຽນມານັ້ນ ແມ່ນມີໂຮມ ທັງການຫ້າມນໍາເຂົ້າສິນຄ້າຈາກມຽນມາ ພ້ອມທັງວາງຂໍ້ຈໍາກັດຮັດແຄບຕໍ່ການດໍາເນີນທຸລະ ກໍາດ້ານການເງິນ ແລະການລົງທຶນຂອງຕ່າງປະເທດໃນມຽນມານັ້ນນໍາ ນອກນີ້ແລ້ວ ສະຫະ ພາບຢຸໂຣບກໍໄດ້ນໍາໃຊ້ມາດຕາການລົງໂທດຫລາຍໆຊຸດຕໍ່ມຽນມາ ມາເປັນເວລາຫລາຍປີ ເຊ່ນກັນ ບັນດາລັດຖະມົນຕີຕ່າງປະເທດອາຊ່ຽນກ່າວວ່າ ຄວນຈະມີການພິຈາລະນາແລະຄໍານຶງເຖິງ ການເລືອກຕັ້ງທົ່ວປະເທດໃນມຽນມາ ເມື່ອເດືອນພະຈິກປີຜ່ານມານັ້ນ ພ້ອມທັງການປ່ອຍ ຕົວທ່ານນາງອອງຊານ ຊູຈີ ຈາກການກັກບໍລິເວນ ນັກທຸລະກິດອາເມຣິກັນ Douglas Clayton ທີ່ມີຫຸ້ນສ່ວນໃນການຄຸ້ມຄອງກອງທຶນການ ລົງທຶນແຫ່ງຂົງເຂດ Leopard Capital ກ່າວວ່າ ການຍົກເລີກການລົງໂທດນັ້ນ ຈະເປີດ ໂອກາດໃຫ້ຕ່າງປະເທດເຂົ້າໄປລົງທຶນໃນມຽນມາ ທ່ານ Clayton ເວົ້າວ່າ ການອະພິປາຍຖົກຖຽງກັນກ່ຽວກັບເລຶ່ອງການລົງໂທດນັ້ນ ແມ່ນໄດ້ສ້າງຄວາມແຕກແຍກ ພວກນັກວິເຄາະບາງຄົນກ່າວວ່າ ການລົງໂທດບໍ່ໄດ້ເຮັດໃຫ້ການກໍາອໍານາດຂອງຝ່າຍທະ ຫານຍຸດຕິລົງແຕ່ຢ່າງໃດ ແລະກໍຍັງໄດ້ກໍ່ໃຫ້ເກີດການຫວ່າງງານຢ່າງໃຫຍ່ຫລວງດ້ວຍຊໍ້າ ປັດຈຸບັນນີ້ ຈີນ ໄທ ແລະ ອິນເດຍ ກໍຍັງຄົງເປັນຜູ້ລົງທຶນຕ່າງປະເທດລາຍສໍາຄັນໃນມຽນ ມານັ້ນຢູ່ ນາງ Debbie Stothardt ໂຄສົກຍິງຄົນນຶ່ງສໍາລັບກຸ່ມສິດທິ Alternative ASEAN Network ກ່າວວ່າ ການຍົກເລີກການລົງໂທດ ແມ່ນຈະໄວເກີນໄປ ໂດຍສະເພາະໃນ ເວລານີ້ ທີ່ລັດທະບານທະຫານມຽນມາຍັງກັກຂັງພວກນັກໂທດການເມືອງ ຫລາຍກວ່າ 2,000 ຄົນນັ້ນໄວ້ຢູ່ ຊຶ່ງນາງ Stothardt ກ່າວຕໍ່ໄປວ່າ: ພວກກຸ່ມສິດທິຕ່າງໆພາກັນເວົ້າເຖິງຄວາມສົງໃສບໍ່ແນ່ໃຈ ກ່ຽວກັບຄວາມຖືກຕ້ອງຕາມກົດ ໝາຍຂອງການເລືອກຕັ້ງທົ່ວປະເທດໃນເດືອນພະຈິກຜ່ານມານັ້ນ ລຸນຫລັງທີ່ມີການກ່າວຫາ ກ່ຽວກັບການສໍ້ໂກງການເລືອກຕັ້ງ ແລະຄວາມເປັນຫ່ວງຕ່າງໆກ່ຽວກັບການຈໍາກັດຮັດແຄບ ຕໍ່ການເຂົ້າປະກອບສ່ວນ ໂດຍພວກພັກການເມືອງຝ່າຍຄ້ານທັງຫລາຍນັ້ນ ກຸ່ມພັກການເມືອງຕ່າງໆທີ່ໃກ້ຊິດກັບຝ່າຍທະຫານ ແມ່ນໄດ້ຮັບປະກັນຄະແນນສຽງ ແລະ ບ່ອນນັ່ງໃນສະພາແຫ່ງຊາດເກືອບ 80 ເປີເຊັນ ໃນຂະນະທີ່ຈໍານວນສ່ວນແບ່ງ 25 ເປີເຊັນ ຂອງບ່ອນນັ່ງໃນສະພານັ້ນ ແມ່ນໄດ້ແຍກໄວ້ ໃຫ້ຝ່າຍທະຫານ ບັນດາລັດຖະມົນຕີຕ່າງປະເທດຂອງອາຊ່ຽນ ມີກໍານົດຈະສົ່ງຜູ້ແທນຄະນະ ນຶ່ງໄປຍັງມຽນມາ ໃນທ້າຍເດືອນມັງກອນນີ້ ເພື່ອພົບປະກັບສະມາຊິກສະພາແຫ່ງຊາດຊຸດໃໝ່ ແລະຍົກເອົາປະ ເດັນກ່ຽວກັບສະຖານະພາບຂອງພັກສັນນິບາດແຫ່ງຊາດເພື່ອປະຊາທິປະໄຕ ຂອງທ່ານນາງ ອອງຊານ ຊູຈີ ນັ້ນ ຂື້ນມາສົນທະນາ